For tusinder af år siden var store græssende pattedyr som vildheste og urokser en naturlig del af det danske landskab.
Derfor forsøger Den Danske Naturfond og andre interessenter nogle steder at genudsætte lignende arter, forklarer biolog i fonden Frederik Møller.
De store græssere bider på træerne og skaber de skovlysninger, som eksempelvis mange sommerfugle er knyttet til. De træder op i jorden til fordel for insekter som bier, hvis æg lægges i bar jord. Deres afføring skaber levesteder for en hel insektgruppe. Det viser sig i fuglelivet, som nyder godt af det store udbud af mad.
- De er en vigtig del af økosystemet, fordi de skaber en varieret natur med levesteder for tusindvis af andre arter, og indtil de blev udryddet, var de selv en del af naturen, siger biologen.
Et eksempel er naturområdet Hammer Bakker i Vendsyssel i Nordjylland, hvor der er udsat heste og kvæg, som genetisk er tæt på de oprindelige vilde dyr.
Samlet set går projekterne med genudsættelse af store dyr og genskabelse af naturlige processer under navnet “rewilding”. Dette uddybes i næste svar.